  Майя Бывальцева Сарапулын «Элеконд» микрорайонын куинь этажъем нылпи садэз пуктон ужъёс йылпумъяськизы. Со сярысь Удмуртиысь кивалтэтлэн тӧроез Ярослав Семёнов «ВКонтакте» мерлыко вотэсысь бамаз ивортӥз. Садик лицензированиез ортчем бере, отчы 220 пиналъёс ветлыны быгатозы. Со Сарапулысь нылпи садъёсын 1,5 аресысен сизьым аресозь пиналъёс понна интыос тырмымтэен герӟаськем ужпумез сэрттэ-пертче Ярослав Семёнов, Удмуртиысь кивалтэтлэн тӧроезНырысетӥ этажысь котькуд группае нимаз пырон лэсьтэмын, отчы пандусъёс пуктэмын. Юртлэн нырысетӥ этажаз ясли интыяськоз, кыкетӥяз – шор но бадӟым группаос, куинетӥяз – административной висъетъёс. Яслиын шуныт выжъёс лэсьтӥзы. Нылпи садын крезьгурен но спортэн вырыны залъёс, ватсаса тодон-валанъёс сётон, психологен но логопедэн ужан, тазалыкез эскерон висъетъёс, пӧран инты лэсьтэмын. Урамын 12 веранда, шудон но спортэн вырон инты тупатэмын. Выль садын 30 ӧнерчиос ужалозы: визьнодасьёс, крезьгуръя дышетӥсьёс, физкультурая инструкторъёс, психолог, логопед. Тодэ вайытом, Сарапулын нылпи садэз «Демография» йӧскалык ӵектосъя пуктӥзы, дуныз – 180 миллион манет. 2021-тӥ арын Удмуртиын 14 нылпи садъёс усьтыны чаклало.  Тегъёс: Сарапул Удмуртия дӥськут лэсьтськон ЯрославСемёнов  